Slovenska kronika, 2.1.2010


Naslov: Ledno plezanje na Ubijavniku

Napoved za voditelja:

V Posavju se ne morejo ravno pohvaliti, da imajo idealne razmere za plezanje. Kljub temu imajo kar nekaj plezalcev in alpinistov, ki so se združili v Posavskem alpinističnem klubu. Ta deluje že 15 let in v tem času so si uredili kar nekaj plezališč ter postavili dve plezalni steni. Posavski alpinisti pa so aktivni tudi pozimi, saj so si za plezanje uredili ledeno steno pri slapu Ubijavniku pod Bohorjem, plezajo pa tudi drugje.

T- Izpod Bohorja GORAN ROVAN /

X- Snemalec Tomaž Pavkovič

X- Montažer Jože Grajžl /

Na Bohorju so kar štirje slapovi, ki pozimi ponavadi zamrznejo. Seveda vsako zimo niso razmere ugodne za ledno plezanje, letos pa je na slapu Ubijavnik ledena stena skoraj idealna za takšno početje. In v čem se ledno plezanje razlikuje od tistega v steni?

T- NEJC POZVEK /
X- alpinist /
Ja tuki je predvsem razlika v uporabi tega dodatnega orodja. Za ledno plezanje pač potrebujemo cepine, ki so danes že tak zlo specifično razviti, niso več taki klasični cepini za hojo v gore, pa dereze seveda in to je bistvena razlika, ne. Pa ponavadi je mal hladneje vse skupi, ne.

Obvezna je tudi čelada. Posavski alpinisti, ki se s tem plezanjem ukvarjajo že dve desetletji, pa se udeležujejo tudi tekmovanj.

T- ALEKSANDRA VOGLAR /
X- alpinistka /

Takrat se naredi umetni slap, ker se namreč na tem tekmovanju pleza na pogled, kar pomeni, da neke smeri še nikoli prej nisi videl, ne preplezal. So pa razni načini tekmovanja, lahko je hitrostno tekmovanje ali pa težavnostno tekmovanje.

Člani Posavskega alpinističnega kluba so pripravili tudi deset odprav, ki so osvajale vrhove vse od Peruja, do Himalaje.

T- GORAZD POZVEK /
X- predsednik Posavskega alpinističnega kluba /
Ja, v klubu posavskem klubu nas je zdej trenutno okoli 60 članov, 20 je kar aktivnih alpinistov, starejših,ne, ki se ukvarjajo prav z alpinizmom. 40 je pa bi reku mlajših, ki tudi trenirajo. V letu 2009 je 15 let odkar smo klub ustanovili, tako da imamo že kar mal tradicije v Posavju.

Seveda v svoje vrste vabijo tudi nove generacije, ki si želijo koristneje in bolj adrenalinsko preživeti svoj prosti čas.

